CELEX: 32009D0180
Language: ro
Date: 2009-03-11 00:00:00
Title: 2009/180/CE: Decizia Comisiei din 11 martie 2009 privind publicarea cu o restricție a referinței standardului EN 12312-9:2005 Echipament pentru deservire aeronave la sol – Cerințe specifice – Partea 9: Încărcătoare de containere/palete în conformitate cu Directiva 98/37/CE a Parlamentului European și a Consiliului [notificată cu numărul C(2009) 1551] (Text cu relevanță pentru SEE)

12.3.2009   
            
            
               RO
            
            
               Jurnalul Oficial al Uniunii Europene
            
            
               L 67/85
            
         
      DECIZIA COMISIEI
   
   din 11 martie 2009
   privind publicarea cu o restricție a referinței standardului EN 12312-9:2005 „Echipament pentru deservire aeronave la sol – Cerințe specifice – Partea 9: Încărcătoare de containere/palete” în conformitate cu Directiva 98/37/CE a Parlamentului European și a Consiliului
   [notificată cu numărul C(2009) 1551]
   (Text cu relevanță pentru SEE)
   (2009/180/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 98/37/CE a Parlamentului European și a Consiliului din 22 iunie 1998 privind apropierea legislațiilor statelor membre în domeniul echipamentelor tehnice (1), în special articolul 6 alineatul (1),
   având în vedere avizul comitetului permanent instituit în baza articolului 5 din Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice și a normelor privind serviciile societății informaționale (2),
   întrucât:
   
               (1)
            
            
               În cazul în care un standard național care transpune un standard armonizat, a cărui referință s-a publicat în Jurnalul Oficial al Uniunii Europene, are ca obiect una sau mai multe cerințe esențiale de sănătate și siguranță stabilite în anexa I la Directiva 98/37/CE, se presupune că o mașină construită în conformitate cu standardul respectiv satisface cerințele esențiale în cauză.
            
         
               (2)
            
            
               În conformitate cu articolul 6 alineatul (1) din Directiva 98/37/CE, Franța a formulat o obiecție formală cu privire la standardul EN 12312-9:2005, „Echipament pentru deservire aeronave la sol – Cerințe specifice – Partea 9: Încărcătoare de containere/palete” adoptat de Comitetul European pentru Standardizare (CEN) la 21 martie 2005, a cărui referință a fost publicată în Jurnalul Oficial al Uniunii Europene
                   (3).
            
         
               (3)
            
            
               Unul dintre riscurile principale legate de încărcătoarele de containere și de palete pentru aeroporturi este cel al căderii de la înălțimea poziției de funcționare și din alte poziții la care operatorii au acces în momentul acționării ușilor aeronavei și al manipulării încărcăturii. Mijloacele de protecție împotriva acestui risc trebuie să fie eficiente și, în același timp, adaptate la forma aeronavei și proiectate pentru a evita deteriorarea acesteia.
            
         
               (4)
            
            
               În urma examinării standardului EN 12312-9:2005, Comisia a stabilit că acesta nu îndeplinește cerința esențială de sănătate și siguranță 1.5.15 din anexa I la Directiva 98/37/CE privind riscul de alunecare, împiedicare sau cădere, coroborată cu cerința esențială de sănătate 1.1.2 litera (b) din anexa menționată privind principiile integrării siguranței. În special, clauza 5.6 din standard, „Strivirea, forfecarea și căderea”, nu prezintă specificații privind alegerea, proiectarea și construcția mijloacelor destinate protecției împotriva căderii din încărcătoarele de containere și palete, ci se referă doar la specificațiile generale ale standardului EN 1915-1:2001, „Echipament pentru deservirea la sol a aeronavelor – Cerințe generale – Partea 1: Cerințe de bază privind siguranța”, care descrie diferitele tipuri de protecție care pot fi aplicate.
            
         
               (5)
            
            
               Pentru a păstra siguranța și certitudinea juridică, publicarea în Jurnalul Oficial al Uniunii Europene a referinței standardului EN 12312-9:2005 ar trebui, prin urmare, să fie însoțită de o avertizare corespunzătoare.
            
         
               (6)
            
            
               Statele membre ar trebui să adauge o avertizare identică la publicarea referinței standardelor lor naționale de transpunere a standardului EN 12312-9:2005,
            
         ADOPTĂ PREZENTA DECIZIE:
   Articolul 1
   Publicarea în Jurnalul Oficial al Uniunii Europene a referinței standardului EN 12312-9:2005 „Echipament pentru deservire aeronave la sol – Cerințe specifice – Partea 9: Încărcătoare de containere/palete” este stabilită în anexă.
   Articolul 2
   În cazul în care, în temeiul articolului 5 alineatul (2) din Directiva 98/37/CE, statele membre publică referința unui standard național care transpune standardul armonizat EN 12312-9:2005, acestea adaugă în publicația respectivă o avertizare identică cu cea prezentată în anexa la prezenta decizie.
   Articolul 3
   Prezenta decizie se adresează statelor membre.
   
      Adoptată la Bruxelles, 11 martie 2009.
      
         
            Pentru Comisie
         
         Günter VERHEUGEN
         
         
            Vicepreședinte
         
      
   
   
      (1)  JO L 207, 23.7.1998, p. 1.
   
      (2)  JO L 204, 21.7.1998, p. 37.
   
      (3)  JO C 336, 31.12.2005, p. 12.
   
      ANEXĂ
      Publicarea titlurilor și a referințelor standardelor armonizate în temeiul Directivei 98/37/CE
      
                  OES (1)
                  
               
               
                  Referința și titlul standardului armonizat
                  (și documentul de referință)
               
               
                  Prima publicare în JO
               
               
                  Referința standardului înlocuit
               
               
                  Data încetării prezumției de conformitate a standardului înlocuit
                  (Nota 1)
               
            
                  CEN
               
               
                  EN 12312-9:2005
                  Echipament pentru deservire aeronave la sol – Partea 9: Încărcătoare de containere/palete
               
               
                  31.12.2005
               
               
                  —
               
               
                   
               
            
                  
                              
                                 Avertizare:
                              
                           
                           
                              Prezenta publicare nu privește clauza 5.6 din standard, a cărei aplicare nu conferă o prezumție de conformitate cu cerința esențială de sănătate și siguranță 1.5.15 din anexa I la Directiva 98/37/CE, coroborată cu cerința 1.1.2 litera (b) din anexa menționată.
                           
                        
            
                  Nota 1
               
               
                  În general, data încetării prezumției de conformitate va fi data retragerii („dow”), stabilită de către Organismul european de standardizare, însă se atrage atenția utilizatorilor acestor standarde asupra faptului că, în anumite cazuri excepționale, aceasta poate fi diferită.
               
            Notă:
      
                  —
               
               
                  informații cu privire la disponibilitatea standardelor se pot obține fie de la organismele europene de standardizare, fie de la organismele naționale de standardizare, a căror listă este anexată la Directiva 98/34/CE;
               
            
                  —
               
               
                  publicarea referințelor în Jurnalul Oficial al Uniunii Europene nu implică faptul că standardele sunt disponibile în toate limbile comunitare.
               
            Informații suplimentare privind standardele armonizate sunt disponibile pe internet la adresa:
      http://europa.eu.int/comm/enterprise/newapproach/standardization/harmstds/
      
         (1)  OES: Organism european de standardizare:
      
                  —
               
               
                  CEN: rue de Stassart/de Stassartstraat 36, 1050 Bruxelles/Brussel, Belgique/België, tél./tel. +32 25 50 08 11; fax + 32 25 50 08 19 (http://www.cen.eu).